Kijifse Olimpiese Stadion

Die Kijifse Olimpiese Stadion (ook bekend as die Olimpiyskiy Nasionale Sportkompleks; Oekraïens: Національний спортивний комплекс "Олімпійський", getranslitereer as Natsionalnyi sportyvnyi kompleks "Olimpiiskyi") is ’n stadion in Kijif, Oekraïne, geleë op die hange van die stad se sentrale Cherepanova Hora (Cherepanov-heuwel) in die Pecherskyi-distrik. Die stadion is die voorste sportvenue in Oekraïne en die sestiende grootste van sy soort in Europa. Hoewel dit dikwels deur Dynamo Kijif vir sokkerwedstryde gebruik word, is dit tegnies nie die klub se tuisstadion nie. Sedert Mei 2020 word dit ook gebruik vir die tuiswedstryde van Sjachtar Donetsk weens die oorlog in Donbas. Die kompleks langs die stadion bevat verskeie ander sportfasiliteite en is ontwerp om Olimpiese Spele te kan aanbied (die stadion het ook sokkerwedstryde tydens die Olimpiese Somerspele van 1980 aangebied).

Ná uitgebreide opknapping, insluitende die bou van ’n nuwe dak, is die stadion op 9 Oktober 2011 heropen met ’n optrede deur Shakira, en sy internasionale herinwyding het plaasgevind met ’n vriendskaplike wedstryd tussen Oekraïne en Duitsland wat 3–3 geëindig het op 11 November 2011. Dit was die gasheer vir die eindstryd van UEFA Euro 2012 en die 2018 UEFA-kampioenliga-eindstryd tussen Real Madrid en Liverpool waar Real Madrid hul dertiende Kampioenliga-titel verseker het. 

Die stadion is oorspronklik in 1923 geopen as die "Leon Trotsky Rooi Stadion", en het deur die jare verskeie name gehad, insluitende die "Nikita Chroesjtsjof Republiekstadion" tussen 1943 en 1962. Die huidige naam is in 1996 aangeneem. 

Buiten die reeds genoemde Shakira het talle internasionale musikante hier opgetree, waaronder Madonna in 2012, Depeche Mode in 2013, Andrea Bocelli in 2017 en KISS in 2019. Tydens die Oekraïense presidensiële verkiesing van 2019 is die debat tussen die destydse president Petro Porosjenko en die uiteindelike wenner, Wolodimir Zelenski, in die Olimpiese Stadion gehou.

 Verwysings 

Kategorie:Kijif
Kategorie:Olimpiese stadions
Kategorie:Sportgeriewe in Oekraïne